I Diamond League i Monaco 20. juli 2018 satte Filip Ingebrigtsen norsk rekord på 1500 meter med tiden 3:30,01, noe som var årsbeste i Europa, og han ble dermed favoritt på distansen i EM i friidrett 2018 i Berlin. I forsøksheatet falt han og pådro seg et brudd i ribbenet, men reiste seg, tok igjen feltet og kvalifiserte seg til finalen likevel. I finalen viste det seg at skaden hindret ham mer enn han trodde. Han måtte også trekke seg fra finalen på 5000 meter. Lillebroren, Jakob, tok gull på begge distansene, og storebroren Henrik tok sølv på 5000 meter. Skaden plaget Ingebrigtsen også i NM få uker senere, men han fikk likevel sølvmedalje på 800 meter bak Thomas Roth.